ამიერკავკასიის საბჭოების III ყრილობა
ამიერკავკასიის საბჭოების III ყრილობა (10 — 14 აპრილი, 1925, თბილისი) — ამიერკავკასიის საბჭოების რიგით მესამე ყრილობა. ესწრებოდა 583 დელეგატი, მათ შორის: კომუნისტი — 485, უპარტიო — 98; ეროვნული შემადგენლობა: აზერბაიჯანელი — 145, ქართველი — 189, სომეხი — 144, რუსი — 60 და სხვა — 45. დღის წესრიგი: ამიერკავკასიის სფსრ მთავრობის ანგარიში (მ. ორახელაშვილი); მოხსენებები: 1925 წლის სასოფლო-სამეურნეო გადასახადი (მ. ჰუსეინოვი), ამიერკავკასიის სასოფლო-სამეურნეო ბანკი და სასოფლო-სამეურნეო კრედიტის სისტემა (ა. ჩხენკელი), წითელი არმია (მ. ფრუნზე და ა. კორკი); ამიერკავკასიის სფსრ-ის კონსტიტუციის დამტკიცება (ა. შავერდოვი); ამიერკავკასიის სფსრ-ის ცაკის არჩევნები; სსრ კავშირის საბჭოების III ყრილობის დელეგატთა არჩევნები. ყრილობამ მოიწონა ასფსრ-ის მთავრობის მოღვაწეობა საანგარიშო პერიოდში.სათანადო ორგანოებს დაევალა გაეთვალისწინებინათ ამიერკავკასიაში სტიქიური უბედურების შედეგები და შეემცირებინათ 1925-1926 წლების სასოფლო-სამეურნეო გადასახადის ოდენობა. ამიერკავკასიის სასოფლო-სამეურნეო ბანკს და სასოფლო-სამეურნეო ამხანაგობებს უნდა უზრუნველეყოთ სასოფლო-სამეურნეო კრედიტის დანიშნულებისამებრ გამოყენება და კლასობრივი პრინციპების საფუძველზე განაწილება. ყრილობამ დაამტკიცა ასფსრ-ის კონსტიტუციის ახალი ტექსტი, რომელიც ითვალისწინებდა ასფსრ-ის პირველი კონსტიტუციის მიღების (1922 წლის 13 დეკემბერი) შემდეგ ქვეყნის ცხოვრებაში მომხდარ ცვლილებებს. დასახა ამიერკავკასიის საბჭოთა რესპუბლიკის თავდაცვისუნარიანობის განმტკიცების ღონისძიებები. ყრილობამ აირჩია ასფსრ-ის ცაკი (210 წევრი და 117 კანდიდატი) და სსრ კავშირის საბჭოების III ყრილობის დელეგატები.